Lemaitre: Vil ta USA med elektronika
- I USA snakkes det nå om «post-EDM», sier Lemaitres Ulrik Denizou Lund, og fortsetter: - Det innebærer elektroniske musikksjangre som vi har kjent i Europa i lange tider, gjerne litt særere enn listetoppene. Det er mange mer spesialiserte sjangre som gror godt i skyggen til det mange oppfatter som den mer enkle EDM-musikken. Oslo-duoen er på en svipptur tilbake i gamlelandet for å spille festivaler. - Men EDM-bølgen har gitt mange et inngangspunkt til elektronisk musikk. Vi er fullt klar over at det er suksessen til for eksempel Skrillex som har medført at vi nå har en sjanse til å gjøre det bra i det amerikanske markedet, mener makkeren Ketil Jansen. Lemaitre er ikke de eneste nordmennene som prøver EDM-lykken i USA for tiden. Se oversikten over flere norske stjerneskudd nederst i saken.Lemaitre fikk kontrakt med det selskapet Astralwerks, som blir distribuert av giganten Universal, etter at talentspeideren Ryan Murphy så dem på Øyafestivalen i fjor. - Det var ikke som lyn fra klar himmel, sier duoen. - Vi hadde bygd oss opp ganske solid i forkant, og hadde drøyt 30 låter ute i verden da et skjedde, sier Denizou Lund. Interessen var et resultat av at bandets musikk hadde blitt plukket opp av bloggere, ikke minst i USA, og brukt som lydspor på YouTube. Og ikke minst musikkdelingstjenesten SoundCloud, der duoen har over én million følgere. - SoundCloud gir deg en unik mulighet til ikke bare få lansert materialet ditt, men også få testet det. I gamle dager var det slik at når en låt var ferdig mikset - vel, så var den ferdig mikset for all tid. I dag er det fullt mulig å både bygge ut og fikse på sangene etter at de i praksis er sluppet, sier Jansen, og legger til: - Å jobbe i studio er en ensom, nerdete ting. Da er det deilig å få umiddelbar feedback fra publikum.I januar flyttet Jansen og Denizou Lund til Los Angeles. Med på flyttelasset fulgte manageren og bookingagenten deres, samt Johannes Grev Muskat, som tar seg av bandets videoer og distinkte visuelle uttrykk. Alle fem bor sammen. - New York er blitt så dyrt at folk søker seg vestover. Når man har lave utgifter, er det lettere å ta kreative sjanser. Los Angeles er dessuten i ferd med å bli et kreativt sentrum for musikkbransjen, sentrert rundt Silver Lake, der vi bor, og Echo Park. - Hver frokost er et møte: «Hva skjer i dag?». Det er veldig effektivt. Og det er deilig å kunne hoppe i bassenget etter en dag i studio. De støter ikke på så mange andre transplanterte nordmenn. - Cashmere Cat er basert i New York. Folk flest er generelt på reisefot. Bortsett fra Nasty Kutt (Nico & Vinz-produsenten bak «Am I Wrong, red. anm.), som alltid er i studio.Lemaitres dansepop er alt for sofistikert til å la seg begrense av EDM-sjangerens rigide krav til tempo og temperatur. Både indierock-gitarer og discorytmer har sin naturlige plass i miksen, og det hjelper at de to har nokså forskjellig smak. - Ulrik er mye mer opptatt av hip hop og R&B enn meg, sier Jansen. - Og jeg er mer opptatt av funk og jazz enn ham. Duoen innrømmer at de er svært inspirerte av norske Röyksopp, og kanskje aller mest av fransk elektronisk musikk. - Halvparten av fansen vår tror vi er franske. Det er jo naturlig, med tanke på navnet vårt. Men også musikalsk har vi store franske helter. Daft Punk og Justice er åpenbare eksempler.Bandet har gjestet en rekke norske festivaler i sommer, noe som i praksis har medført skytteltrafikk over Atlanteren. - Å spille konserter, er veldig gøy, mener Jansen. - For det første blir vi dyktigere musikere. Vi var ikke veldig dyktige i det hele tatt til å begynne med. - Men vi er studionørder i bunn og grunn, sier Ulrik. - Lager samples fra bunnen av, og jobber hver for oss før vi syr elementene sammen i felleskap. Bandet har så langt konsentrert seg om EP-formatet. - Vi har alltid drømt om å lage et album, sier Ulrik, og fortsetter: - Vi har mange rare instrumentale stykker liggende som vi gjerne vil bruke. Musikk som ikke har passet på EPene, som helst bør være tre-fire låter som kan stå alene. Albumet gir deg mulighet til å leke mer, skape en egen verden. Vi har en ønskeliste med «collabs», gjesteartister, og det begynner å bli lettere å få folk til å si ja nå. Albumet skal etter planen ut i desember. Men Lemaitre er urolige for at de ikke skal nå deadlinen. - Det er jo vanlig å ha tre år på seg til å lage debutalbumet. Daft Punk og Justice kunne holde på i fred over lang tid, uten stressende tidsskjemaer, fordi de ikke hadde en karriere å pleie samtidig. Slik er ikke situasjonen vår. Vi turnerer hele sommeren og store deler av høsten, sier Jansen. - Det gjelder å ikke bli stresset, sier Denizou Lund. - For vi vil at det skal være supergjennomført.Lemaitre er ikke de eneste nordmennene som prøver EDM-lykken i USA for tiden. Cashmere Cat (26) Fra Halden, tidligere kjent som DJ Final. Egentlig navn: Magnus August Høiberg. Norgesmester i «turntableism» i 2006 og 2007. Kjent som DJen til LidoLido. Ga ut EPen «Mirror Maru» i 2012, og ble belønnet med terningkast seks i VG. Er nå bosatt på Manhattan, der han samarbeider tett med produsenten Benny Blanco. Har blant jobbet for blant andre Lana Del Rey, Ludacris, Ariana Grande, Maroon 5 og Wiz Khalifa. Kygo (22) Egentlig navn: Kyrre Gørvell-Dahl. Signerte platekontrakt med den internasjonale giganten Sony Music sist helg. Kjent for sine remikser av sanger som Ed Sheerans «I See Fire», Ellie Gouldings «High For This» og Coldplays «Midnight». Remiksen av Seinabo Seys «Younger» har toppet VG-lista i sommer. Coucheron (20) Fullt navn: Sebastian Kornelius Coucheron-Gautier Teigen. Fra Nesøya i Asker. Tegnet kontrakt med den amerikanske armen av plateselskapet Warner Music i desember i fjor. Har hatt remiksoppdrag for blant andre Usher, Passion Pit og CLMD. Ga ut låten «Deep End» med Mayer Hawthorne i mai. Finnebassen (25) Egentlig navn: Finn Peder Wang. House-DJ og produsent. Ble kjent som en del av «Sunday Roast»-teamet på Jaeger i Oslo. Begynte utstrakt turnering i 2012, og har blant annet vært «resident DJ» på klubber på Ibiza. Aktiv på Soundcloud, og har gitt ut plater på uavhengige plateselskap. CLMD Carl Arvid Lehne (26) og Martin Bjercke (26) fra Snarøya. Førstnevnte annonserte nylig at han forlot duoen, som de siste to årene har vært basert i New York. Bjercke fortsetter under det samme navnet. Duoen har varmet opp for Tiësto, Avicii, David Guetta, Calvin Harris og for Madonna i Telenor Arena i 2012. Har hatt suksess med låter som «Black Eyes And Blue», «Falling Like Angels» og «Stockholm Syndrome». Ørjan Nilsen (32) Trance-DJ og produsent fra Kirkenes. Oppdaget av DJen Armin van Buuren. Fikk mye oppmerksomhet for låten «La Guitarra» i 2008. Fortsatt basert i Kirkenes, men turnerer verden over. Broiler Mikkel Christiansen (22) og Simen Auke (23), DJ- og produsentduo fra Slemmestad. Kongene av norsk harrydansemusikk skapte kontrovers blant fansen da de i fjor la om til engelske tekster, med fire øyne på det internasjonale markedet. Varmet opp for Avicii i Oslo Spektrum i 2012. Fikk i fjor et stipend fra Spotify for «innovativ bruk av digitale og sosiale medier».
Oslo-duoen Lemaitre føler seg ikke som en del av EDM-bølgen. Men de surfer mer enn gjerne på den.